Návrh NARIADENIE RADY, ktorým sa mení nariadenie (EÚ) č. 1259/2012 o rozdelení rybolovných možností podľa Dohody o spolupráci v sektore rybolovu medzi Európskou úniou a Mauritánskou islamskou republikou /* COM/2013/0419 final - 2013/0194 (NLE) */





DÔVODOVÁ SPRÁVA 1. KONTEXT NÁVRHU Európska komisia na základe mandátu Rady rokovala s Mauritánskou islamskou republikou s cieľom obnoviť protokol k Dohode o spolupráci v sektore rybolovu medzi Európskym spoločenstvom a Mauritánskou islamskou republikou. Na základe týchto rokovaní bol 26. júla 2012 parafovaný nový protokol predbežne vykonávaný odo dňa podpisu 16. decembra 2012. Nový protokol sa vzťahuje na obdobie dvoch rokov od tohto dátumu. Rybolovné možnosti poskytnuté Európskej únii na základe nového protokolu sa rozdelili nariadením Rady (EÚ) č. 1259/2012 z 3. decembra 2012 o rozdelení rybolovných možností na základe protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskou úniou a Mauritánskou islamskou republikou na obdobie dvoch rokov, a ktorým sa mení a dopĺňa nariadenie (ES) č. 1801/2006[1]. 19. a 20. februára 2013 sa v Paríži zišla zmiešaná komisia Európskej únie a Mauritánie podľa článku 10 Dohody o spolupráci v sektore rybolovu. Zmiešaná komisia zápisnicou z 20. februára 2013 schválila žiadosť Európskej únie presunúť so súhlasom všetkých dotknutých členských štátov tri povolenia z kategórie 6 do kategórie 5 na základe rybolovných plánov Francúzska a obchodných stratégií jeho flotily. Na základe tohto stretnutia sa v protokole stanovujú tieto ročné možnosti lovu tuniaka: – 25 plavidiel so záťahovými sieťami na lov tuniakov (v porovnaní s predchádzajúcimi 22 plavidlami so záťahovými sieťami na lov tuniakov), – 19 plavidiel na lov tuniakov udicami alebo plavidiel s dlhými lovnými šnúrami na lov na hladine (v porovnaní s predchadzajúcimi 22 plavidlami na lov tuniakov udicami alebo plavidlami s dlhými lovnými šnúrami na lov na hladine). Z tohto dôvodu je potrebné znovu stanoviť a znovu rozdeliť rybolovné možnosti v kategóriách 5 a 6. Preto treba zmeniť nariadenie Rady č. 1259/2012 za účelom rozdelenia týchto rybolovných možností. Vzhľadom na to, že sa táto zmena týka len rybolovných možností poskytnutých Francúzsku a nemá žiaden vplyv na záujmy ostatných členských štátov; že nie sú ovplyvnené celkové rybolovné možnosti; že sa nemení finančný príspevok Európskej únie a že vzhľadom na súčasné riziko nevyužitia protokolu v plnom rozsahu je dôležité, aby boli povolenia bezodkladne presunuté. Toto ustanovenie má mať retroaktívny účinok odo dňa podpisu zápisnice zmiešanej komisie 20. februára 2013. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Pred stretnutím zmiešanej komisie sa uskutočnili konzultácie so zainteresovanými stranami. V rámci technických zasadnutí sa uskutočnili aj konzultácie s odborníkmi z členských štátov. Konzultácie viedli k záveru, že je užitočné pristúpiť k týmto zmenám po dohode s mauritánskou stranou. Tieto opatrenia nemenia celkové možnosti lovu tuniaka a teda nemajú vplyv na zdroje. Navyše nemajú žiaden finančný vplyv na finančný príspevok Európskej únie. 3. ZÁVERY Komisia na základe toho navrhuje, aby Rada prijala toto nariadenie, ktorým sa mení nariadenie (EÚ) č. 1259/2012. 2013/0194 (NLE) Návrh NARIADENIE RADY, ktorým sa mení nariadenie (EÚ) č. 1259/2012 o rozdelení rybolovných možností podľa Dohody o spolupráci v sektore rybolovu medzi Európskou úniou a Mauritánskou islamskou republikou RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) Rada prijala 30. novembra 2006 nariadenie (ES) č. 1801/2006 o uzavretí Dohody o spolupráci v sektore rybolovu medzi Európskym spoločenstvom a Mauritánskou islamskou republikou [2] (ďalej len "dohoda o spolupráci"). (2) Nový protokol stanovujúci rybolovné možnosti a finančný príspevok podľa dohody o spolupráci je v súlade s rozhodnutím Rady 2012/827/EÚ predbežne vykonávaný odo dňa podpisu protokolu 16. decembra 2012[3]. Novým protokolom sa plavidlám Európskej únie poskytujú rybolovné možnosti vo vodách, v ktorých Mauritánia vykonáva svoju súdnu právomoc, pokiaľ ide o rybolov. Rybolovné možnosti poskytnuté Európskej únii na základe nového protokolu sa rozdelili nariadením Rady (EÚ) č. 1259/2012 z 3. decembra 2012 o rozdelení rybolovných možností na základe protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskou úniou a Mauritánskou islamskou republikou na obdobie dvoch rokov, a ktorým sa mení a dopĺňa nariadenie (ES) č. 1801/2006[4]. (3) 19. a 20. februára 2013 sa v Paríži zišla zmiešaná komisia Európskej únie a Mauritánie podľa článku 10 dohody o spolupráci. V súlade so zápisnicou uvedenej zmiešanej komisie sa obe strany dohodli okrem iného na novom rozdelení rybolovných možností medzi kategórie 5 (plavidlá so záťahovými sieťami na lov tuniakov) a 6 (plavidlá na lov tuniakov udicami a plavidlá s dlhými lovnými šnúrami na lov na hladine) podľa nového protokolu. Táto zmena sa týka len rozdelenia rybolovných možností poskytnutých Francúzsku a nemá žiaden vplyv na záujmy ostatných členských štátov. Celkové rybolovné možnosti nie sú ovplyvnené. Nemení sa finančný príspevok Európskej únie. A vzhľadom na súčasné riziko nevyužitia protokolu v plnom rozsahu je okrem iného dôležité, aby boli povolenia bezodkladne presunuté. Preto je potrebné, aby toto nariadenie nadobudlo účinnosť ihneď po jeho uverejnení a aby bolo vykonávané odo dňa podpisu zápisnice zmiešanej komisie a nového rozdelenia rybolovných možností 20. februára 2013, PRIJALA TOTO NARIADENIE: Článok 1 V článku 1 ods. 1 nariadenia (EÚ) č. 1259/2012 sa písmená e) a f) nahrádzajú takto: „e) Kategória 5 – plavidlá so záťahovými sieťami na lov tuniakov Španielsko 17 povolení Francúzsko 8 povolení f) Kategória 6 – plavidlá na lov tuniakov udicami a plavidlá s dlhými lovnými šnúrami na lov na hladine Španielsko 18 povolení Francúzsko 1 povolenie“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od 20. februára 2013. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 361, 31.12.2012, s. 87. [2] Ú. v. EÚ L 343, 8.12.2006, s. 1. [3] Ú. v. EÚ L 361, 31.12.2012, s. 10. [4] Ú. v. EÚ L 361, 31.12.2012, s. 87.